বিমূর্ত অভিব্যক্তিবাদ
বিমূর্ত অভিব্যক্তিবাদ মার্কিন চিত্রকলার ইতিহাসে দ্বিতীয় বিশ্বযুদ্ধ-পরবর্তীকালের একটি শিল্প আন্দোলন। ১৯৪০-এর দশকে নিউ ইয়র্ক শহরে এটির বিকাশ ঘটে। এটি ছিল বিশ্ব পর্যায়ে প্রভাব বিস্তারকারী প্রথম সম্পূর্ণরূপে মার্কিন শিল্প আন্দোলন। এই আন্দোলনের ফলে প্যারিসের বদলে নিউইয়র্ক শহর পশ্চিমা বিশ্বের শিল্পকলা জগতের কেন্দ্রে পরিণত হয়। যদিও বিমূর্ত অভিব্যক্তিবাদ পরিভাষাটি মার্কিন শিল্প সমালোচক রবার্ট কোটস ১৯৪৬ সালে প্রথম মার্কিন শিল্পকলার গবেষণায় প্রয়োগ করেছিলেন, তার আগেই জার্মানির ডের ষ্টুর্ম নামের সাময়িকীতে ১৯১৯ সালে জার্মান অভিব্যক্তিবাদ বিষয়ে এই পরিভাষাটি প্রথম ব্যবহৃত হয়েছিল। মার্কিন যুক্তরাষ্ট্রে আলফ্রেড বার ১৯২৯ সালে ওয়াসিলি ক্যান্ডিনস্কির শিল্পকর্ম সম্পর্কিত আলোচনায় পরিভাষাটি প্রথম ব্যবহার করেছিলেন।